**OBVESTILO ZA DELODAJALCE**

Dne 31.05.2012 je pričel veljati **Zakon za uravnoteženje javnih financ** (Uradni list RS, št. 40/2012, v nadaljevanju: ZUJF), ki v 6. členu (nov tretji odstavek 31. člena ZZVZZ) spreminja odmerni odstotek za izračun nadomestila plače za prvih 90 koledarskih dni izplačila nadomestila plače, ki se izplačuje v breme obveznega zdravstvenega zavarovanja.

1. **Sprememba odmernega odstotka za izračun nadomestila plače**

Za **prvih 90 koledarskih dni** se pri izračunu nadomestila plače, ki se izplača v breme obveznega zdravstvenega zavarovanja, zniža odmerni odstotek za **10 odstotnih točk** pri vseh razlogih začasne zadržanosti od dela, razen v primeru zadržanosti od dela zaradi poklicne bolezni in poškodbe pri delu, nege družinskega člana ter odsotnosti zaradi darovanja krvi.

1. **Prvih 90 dni se šteje v koledarskih dneh**

Prvih 90 dni,v katerih se zniža **odmerni odstotek za izračun** nadomestila plače za 10 odstotnih točk, se šteje v **koledarskih** dnevih. Po izteku 90 koledarskih dni (od vključno 91. koledarskega dne dalje) v breme obveznega zdravstvenega zavarovanja, se za izračun nadomestila plače uporabi odmerni odstotek iz drugega odstavka 31. člena ZZVZZ.

1. **Tabela o razlogih za zadržanost od dela in odmernih odstotkih**

|  |  |  |  |
| --- | --- | --- | --- |
| **šifra razloga**  | **Naziv razloga zadržanosti** | odstotek osnove**do 90 koledarskih dni** zadržanostiv breme ZZZS(tretji odstavek 31. člena ZZVZZ) | odstotek osnove**nad 90 koledarskih** **dni** zadržanostiv breme ZZZS(tretji odstavek 31. člena ZZVZZ) |
| **01** | **BOLEZEN** | **80**  | **90** |
| **02** | **POŠKODBA IZVEN DELA** | **70** | **80** |
| **05** | **POŠKODBA PO TRETJI OSEBI IZVEN DELA** | **70** | **80** |
| **07** | **TRANSPLANTACIJA** | **100** | **100** |
| **08** | **IZOLACIJA** | **90** | **100** |
| **09** | **SPREMSTVO** | **70** | **80** |
|  |
| **03** | POKLICNA BOLEZEN | 100 | 100 |
| **04** | POŠKODBA PRI DELU | 100 | 100 |
| **06** | NEGA | 80 | 80 |
| **10** | USPOSABLJANJE ZA REHABILITACIJO OTROKA | 80 | 80 |
| **11** | POŠKODBA, NASTALA PRI AKTIVNOSTIH IZ 18. ČLENA ZAKONA | 100 | 100 |
| **12** | DAROVANJE KRVI | 100 | - |

1. **Znižani odmerni odstotek se uporabi za izračun nadomestila plače pri zavarovancih, ki so pridobili pravico do nadomestila plače v breme obveznega zdravstvenega zavarovanja od dneva uveljavitve ZUJF dalje**

Znižani odstotki za prvih 90 koledarskih dni zadržanosti v breme obveznega zdravstvenega zavarovanja se uporabijo za tiste zavarovance, ki pridobijo pravico do nadomestila plače v breme obveznega zdravstvenega zavarovanja od dneva uveljavitve ZUJF dalje, torej od vključno 31.05.2012 dalje.

PRIMER

*Prvi dan zadržanosti = 07.05.2012*

*Razlog zadržanosti= 01-bolezen*

*Prvi dan v breme ZZZS (31. delovni dan) = 18.06.2012*

*Prvih 90 koledarskih dni = 18.06.2012 do 15.09.2012 znaša odmerni odstotek = 80% osnove*

*Od 91. koledarskega dne dalje = od 16.09.2012 dalje znaša odmerni odstotek = 90% osnove*

Ker je 31. delovni dan oz. prvi dan izplačila nadomestila plače v breme obveznega zdravstvenega zavarovanja nastopil po uveljavitvi ZUJF, se:

- za prvih 90 koledarskih dni, za obračun nadomestila plače v breme obveznega zdravstvenega zavarovanja, uporabijo odstotki določeni v drugi alinei tretjega odstavka 31. člena ZZVZZ = 80% osnove ob zadržanosti od dela zaradi bolezni,

- od vključno 91. koledarskega dne dalje pa, odmerni odstotki določeni v drugi alinei drugega odstavka 31. člena ZZVZZ = 90% osnove ob zadržanosti od dela zaradi bolezni.

1. **Pri zavarovancih, ki so na dan uveljavitve ZUJF že upravičeni do nadomestila plače v breme obveznega zdravstvenega zavarovanja, odmerni odstotek ostaja nespremenjen**

Znižanje odmernega odstotka, ki je določeno v 6. členu ZUJF, ne vpliva na odmerni odstotek za izračun nadomestila plače za zavarovance, ki so na dan uveljavitve ZUJF že upravičeni do nadomestila plače v breme obveznega zdravstvenega zavarovanja, ne glede na dejstvo, da se 90-dnevno obdobje prejemanja nadomestila v breme obveznega zdravstvenega zavarovanja še ni izteklo.

Za navedene zavarovance je potrebno tudi po uveljavitvi ZUJF-a, pri izračunu nadomestila plače, uporabiti odmerni odstotek kot je določen v drugem odstavku 31. člena ZZVZZ.

PRIMER

*Prvi dan zadržanosti = 02.04.2012*

*Razlog zadržanosti= 01-bolezen*

*Prvi dan v breme ZZZS (31.delovni dan) = 14.05.2012*

*Odmerni odstotek za izračun nadomestila plače v breme ZZZS = 90% osnove (druga alinea drugega odstavka 31. člena ZZVZZ)*

Ker je 31. delovni dan oz. prvi dan izplačila nadomestila plače v breme ZZZS nastopil pred uveljavitvijo ZUJF, se za celotno neprekinjeno zadržanost od dela pri obračunu nadomestila plače v breme ZZZS uporabijo odstotki po drugem odstavku 31. člena ZZVZZ = 90% osnove ob zadržanosti od dela zaradi bolezni.

1. **Priprava zahtevka ra refundacijo nadomestila plače**

Vlagatelj zahtevka za refudancijo mora za tisti koledarski mesec, v katerem bo zaradi določb ZUJF prišlo do spremembe odmernega odstotka, na zahtevku prikazati dva obračuna:

* prvi obračun: od prvega dne v mesecu do vključno 90. koledarskega dne zadržanosti v breme ZZZS in
* drugi obračun: od vključno 91. koledarskega dne do konca koledarskega meseca oz. do konca zadržanosti.

PRIMER

*Prvi dan zadržanosti = 07.05.2012*

*Razlog zadržanosti= 01-bolezen*

*Prvi dan v breme ZZZS (31. delovni dan) = 18.06.2012*

*Prvih 90 koledarskih dni = 18.06.2012 do 15.09.2012 znaša odmerni odstotek = 80% osnove*

*Od 91. koledarskega dne dalje = od 16.09.2012 dalje znaša odmerni odstotek = 90% osnove*

PRIMER zahtevek za refundacijo za mesec september 2012

Prvi obračun: od 01.09.2012 do 15.09.2012

Drugi obračun: od 16.09.2012 do 30.09.2012

Zavod za zdravstveno zavarovanje Slovenije